Børge H. Jensen
Børge H. Jensen, Børge Harald Jensen, 1916-1983, dansk politiker. Børge H. Jensen arbejdede som fabriksarbejder 1935-46, var 1943-46 formand for DSU's Københavnskreds og 1946-62 sekretær i AOF's afdeling i København. 1950-62 var han medlem af Københavns Borgerrepræsentation og formand for den socialdemokratiske gruppe 1956-62; 1953-62 var han tillige leder af Den Socialdemokratiske Arbejderskole. Herefter var Børge H. Jensen indtil 1976 borgmester for Magistratens 3. afd., dvs. socialborgmester.